អាជ្ញាធរ​ហុងកុង​គ្មាន «ក្ដី​មេត្តា» ចាប់ខ្លួន​សកម្មជន​ហុងកុង​ដែល​មាន​ជំងឺ​មហារីក
លោក Koo វ័យ ៧៥ ឆ្នាំ ដែល​កំពុង​កើត​​ជំងឺ​មហារីក​ដំណាក់កាល​ទី ៤ បាន​រិះគន់​ប្រទេស​ចិន​ថា​បាន​រៀបចំ​ព្រឹត្តិការណ៍​កីឡា​អូឡាំពិក នៅពេល​ដែល​មាន​ករណី «អយុត្តិធម៌» នៃ​ការ​ចាប់​ឃុំ​ខ្លួន​មនុស្ស​នៅក្នុង​ទីក្រុង​ហុងកុង។
ទីក្រុងបាងកក ប្រទេសថៃ — ក្នុងរយៈពេលតែប៉ុន្មានម៉ោងប៉ុណ្ណោះមុនពេលព្រឹត្តិការណ៍កីឡាអូឡាំពិករដូវរងាឆ្នាំ ២០២២ នៅទីក្រុងប៉េកាំង ប្រទេសចិន ចាប់ផ្ដើមកាលពីថ្ងៃសុក្រ សកម្មជនគាំទ្រលទ្ធិប្រជាធិបតេយ្យហុងកុងលោក Koo Sze-yiu ត្រូវបានប៉ូលិសផ្នែកច្បាប់សន្តិសុខជាតិចាប់ខ្លួនក្រោមបទចោទប្រកាន់ថាបាន «ញុះញង់ឱ្យមានវិទ្ធង្សនាប្រឆាំងនឹងរដ្ឋអំណាច»។ ប្រព័ន្ធផ្សព្វផ្សាយក្នុងទីក្រុងហុងកុងបានរាយការណ៍ថា នៅពេលនោះ លោក Koo មានគម្រោងធ្វើការតវ៉ានៅខាងក្រៅការិយាល័យទំនាក់ទំនងរបស់ចិន ដែលជាការិយាល័យតំណាងឱ្យរដ្ឋាភិបាលចិននៅក្នុងទីក្រុងហុងកុង ដើម្បីឱ្យចំពេលនៃពិធីបើកការប្រកួតកីឡាអូឡាំពិក។ ប៉ុន្តែ ប៉ូលិសទីក្រុងហុងកុងបានសម្រុកចូលចាប់ខ្លួនលោកនៅផ្ទះរបស់លោក កាលពីព្រឹកព្រលឹមស្រាងៗនៅថ្ងៃនោះ។ លោក Koo វ័យ ៧៥ ឆ្នាំ ដែលកំពុងរងគ្រោះដោយសារជំងឺមហារីកដំណាក់កាលទី ៤ បានផ្ញើសេចក្ដីអញ្ជើញមួយតាមប្រព័ន្ធផ្សព្វផ្សាយ មុនពេលលោកគ្រោងធ្វើបាតុកម្មកាលពីថ្ងៃសុក្រ ដោយលោកបានរិះគន់ប្រទេសចិនថាបានរៀបចំព្រឹត្តិការណ៍កីឡាអូឡាំពិក នៅពេលដែលមានករណី «អយុត្តិធម៌» នៃការចាប់ឃុំខ្លួនមនុស្សនៅក្នុងទីក្រុងហុងកុង។ លោក Koo ក៏បាននិយាយផងដែរថា អាជ្ញាធរបានបំពានលើច្បាប់សន្តិសុខ ដោយប្រើច្បាប់នេះជាផ្នែកមួយនៃការបង្ក្រាបរបស់ពួកគេលើក្រុមដែលប្រឆាំងនឹងគោលនយោបាយរបស់រដ្ឋាភិបាល។ លោក Ted Hui អតីតសមាជិកសភាគាំទ្រលទ្ធិប្រជាធិបតេយ្យនៅក្នុងទីក្រុងហុងកុង ដែលនៅពេលបច្ចុប្បន្ននេះកំពុងនិរទេសខ្លួននៅក្នុងប្រទេសអូស្ត្រាលី បានថ្កោលទោសការចាប់ខ្លួនលោក Koo នេះ។ លោកបានប្រាប់ VOA ថា៖ «វាជារឿងដ៏គួរឱ្យក្រៀមក្រំខ្លាំងណាស់។ លោក [Koo] ប្រហែលជានឹងត្រូវជាប់ក្នុងពន្ធនាគាររហូតនៅក្រោមច្បាប់ដ៏តឹងតែងនេះ។ សូម្បីតែមនុស្សចាស់ដែលមានជំងឺមហារីកក៏ដោយ ក៏របបដឹកនាំហុងកុងនៃគណបក្សកុម្មុយនីស្តចិនគ្មានក្ដីមេត្តាដែរ។ លោក Koo គឺជាបុគ្គលល្បីឈ្មោះនិងមានការគោរពមួយរូប។ លោកបានបង្រៀនពលរដ្ឋហុងកុងអំពីភាពក្លាហានកាលពីដំបូងៗ»។ អាជ្ញាធរប៉ូលិសក្រុងហុងកុងបានចេញសេចក្ដីថ្លែងការណ៍មួយបញ្ជាក់អះអាងអំពីការចាប់ខ្លួននេះ និងបានបន្ថែមថា បុរសពីរនាក់និងស្ដ្រីពីរនាក់ទៀតក៏ត្រូវបានចាប់ខ្លួនផងដែរនៅក្នុងផ្នែកនៃការស៊ើបអង្កេតនេះ។ លោក Koo ដែលត្រូវបានចាប់ឃុំខ្លួន ១១ ដងរួចមកហើយ ដោយសារសកម្មភាពតស៊ូមតិរបស់លោក ជារឿយៗសែងក្ដារមឈូសក្លែងក្លាយមួយទៅធ្វើបាតុកម្ម ក្នុងគោលបំណងដើម្បីបង្ហាញអំពីមរណភាពរបស់ទីក្រុងហុងកុង។ កាលពីខែមករា ឆ្នាំ ២០២១ តុលាការបានកាត់ទោសលោក Koo ឱ្យជាប់ពន្ធនាគារ ៤ ខែ ក្រោមបទប្រមាថទង់ជាតិចិនកាលពីឆ្នាំ ២០១៩។ ការចាប់ខ្លួនលោក Koo លើកនេះគឺជាលើកដំបូងហើយដែលសកម្មជនរូបនេះត្រូវបានចោទប្រកាន់នៅក្រោមច្បាប់សន្តិសុខជាតិថ្មីរបស់ទីក្រុងហុងកុង ដែលជាច្បាប់ពោរពេញទៅដោយភាពចម្រូងចម្រាស៕